CELEX: 32021D1038
Language: lv
Date: 2021-06-23 00:00:00
Title: Komisijas Lēmums (ES) 2021/1038 (2021. gada 23. jūnijs), ar ko Nīderlandes Karalistei saskaņā ar Lēmumu 2008/477/EK piešķir pārejas periodu saistībā ar to attiecīgo tehnisko nosacījumu atjaunināšanu, kas piemērojami 2500–2690 MHz frekvenču joslai (izziņots ar dokumenta numuru C(2021) 4433) (Autentisks ir tikai teksts nīderlandiešu valodā)

25.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 226/38
               
            
         KOMISIJAS LĒMUMS (ES) 2021/1038
         (2021. gada 23. jūnijs),
         ar ko Nīderlandes Karalistei saskaņā ar Lēmumu 2008/477/EK piešķir pārejas periodu saistībā ar to attiecīgo tehnisko nosacījumu atjaunināšanu, kas piemērojami 2 500–2 690 MHz frekvenču joslai
         
            
               (izziņots ar dokumenta numuru C(2021) 4433)
            
         
         (Autentisks ir tikai teksts nīderlandiešu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas parlamenta un padomes lēmumu Nr. 676/2002/EK (2002. gada 7. marts) par normatīvo bāzi radiofrekvenču spektra politikai Eiropas Kopienā (radiofrekvenču spektra lēmums) (1) un jo īpaši tā 4. panta 5. punktu,
         ņemot vērā Komisijas Lēmumu 2008/477/EK (2008. gada 13. jūnijs) par 2 500–2 690 MHz frekvenču joslas harmonizāciju tādu zemes sistēmu vajadzībām, kas Kopienā spēj nodrošināt elektronisko sakaru pakalpojumus (2), un jo īpaši tā 2. panta 2. punktu,
         ņemot vērā Nīderlandes Karalistes 2021. gada 6. janvāra pieprasījumu,
         tā kā:
         
                     (1)
                  
                  
                     Lēmumā 2008/477/EK noteikts, ka dalībvalstis paredz un dara pieejamu 2 500–2 690 MHz frekvenču joslu neekskluzīvai izmantošanai zemes sistēmām, kas spēj nodrošināt elektronisko sakaru pakalpojumus atbilstoši minētā lēmuma pielikumā noteiktajiem parametriem.
                  
               
                     (2)
                  
                  
                     Lēmuma 2008/477/EK 2. panta 2. punktā noteikts, ka dalībvalstis, kas minētā lēmuma spēkā stāšanās dienā īsteno laikdales dupleksu (TDD) vai “tikai lejuplīnijas” izmantošanu ārpus 2 570–2 620 MHz apakšjoslas, drīkst saskaņā ar Lēmuma Nr. 676/2002/EK 4. panta 5. punktu pieprasīt pārejas periodu minētā lēmuma īstenošanai.
                  
               
                     (3)
                  
                  
                     Nīderlande ir informējusi Komisiju, ka, lai gan ir piešķirtas atļaujas izmantot 2 570–2 620 MHz apakšjoslas lielāko daļu saskaņā ar Komisijas Īstenošanas lēmumu (ES) 2020/636 (3), uz divām ierobežotām joslas daļām, proti, 2 565–2 570 MHz un 2 685–2 690 MHz, joprojām attiecas divas atļaujas laikdales dupleksa (TDD), nevis frekvenčdales dupleksa (FDD) īstenošanai, kas 2010. gadā tika piešķirtas saskaņā ar Lēmumu 2008/477/EK un būs spēkā līdz 2030. gadam.
                  
               
                     (4)
                  
                  
                     Nīderlande 2021. gada 6. janvāra vēstulē Komisijai lūdza noteikt pārejas periodu saskaņā ar Lēmuma 2008/477/EK 2. panta 2. punktu, lai saglabātu abu iepriekšminēto TDD īstenošanas atļauju derīgumu līdz to termiņa beigām. Šīs atļaujas tika piešķirtas ar Ekonomikas un klimata politikas ministrijas Telekomunikāciju aģentūras (Agentschap Telecom van het Ministerie van Economische Zaken en Klimaat) lēmumiem. Viena atļauja tika piešķirta ar atsauces numuru AT-EZK/7635162 un dokumentācijas Nr. 6781570-G1, un tā ir derīga no 2013. gada 3. janvāra līdz 2030. gada 2. janvārim, un otra atļauja tika piešķirta ar atsauces numuru AT-EZK/7937970 un dokumentācijas Nr. 6697351, un tā ir derīga no 2010. gada 11. maija līdz 2030. gada 11. maijam.
                  
               
                     (5)
                  
                  
                     Pamatojot savu pieprasījumu, Nīderlande ir sniegusi pietiekamu informāciju un pamatojumu. Pārejas periodā saglabājot spēkā esošās divas atļaujas, ko izmanto publisko mobilo sakaru pakalpojumu sniegšanai, Nīderlandes iestādes nepieļauj, ka tiek pārtraukta mobilo sakaru pakalpojumu sniegšana, ko veic šo divu atļauju turētāji, un nepieļauj to, ka tiek kropļota pašreizējā vienlīdzīgu konkurences apstākļu situācija Nīderlandes mobilo sakaru tirgū. Ņemot vērā plašos izmantošanas ierobežojumus, kas saistīti ar abu attiecīgo spektra daļu izmantošanu, šīs atļaujas nav jāiekļauj vispārēji piemērojamā spektra maksimālā apjoma definīcijā un noteikšanā. Tādējādi pārejas periods nodrošinās stabilitāti mobilo sakaru tirgus konkurences situācijā un nepamatoti neaizkavēs Lēmuma 2008/477/EK īstenošanu Nīderlandē.
                  
               
                     (6)
                  
                  
                     Turklāt izstarojumu jaudas robežvērtības, kas saistītas ar minētā spektra izmantošanu saskaņā ar attiecīgajām atļaujām, atbilst starptautiskajiem koordinācijas nolīgumiem, kas noslēgti ar kaimiņos esošajām dalībvalstīm, lai nodrošinātu, ka šajās dalībvalstīs netiek radīti nekādi traucējumi. Tādējādi pārejas periods nekavēs Lēmuma 2008/477/EK īstenošanu kaimiņos esošajās dalībvalstīs.
                  
               
                     (7)
                  
                  
                     Pārejas periods arī nepārsniegtu to, kas ir nepieciešams, lai nekavētu kopēja satvara un harmonizētu tehnisko nosacījumu izveidi 2 500–2 690 MHz joslas izmantošanai. Ierobežojumi 2 685–2 690 MHz joslā ir paredzēti, lai aizsargātu radioastronomijas pakalpojumus blakusjoslā, un 2 565–2 570 MHz frekvenču izmantošana ir ierobežota, lai aizsargātu blakusesošo FDD lietošanu.
                  
               
                     (8)
                  
                  
                     Tāpēc šis pārejas periods nodrošinātu, ka ES politikas mērķi 2 500–2 690 MHz joslā tiek sasniegti ar minimālām izmaksām katrai dalībvalstij un operatoram.
                  
               
                     (9)
                  
                  
                     Minēto iemeslu dēļ pieprasītais pārejas periods šķiet pamatots un samērīgs un nepamatoti neatliek Lēmuma 2008/477/EK īstenošanu Nīderlandē vai citās dalībvalstīs, kā arī nerada nepamatotas atšķirības konkurences vai regulatīvajā situācijā starp dalībvalstīm.
                  
               
                     (10)
                  
                  
                     Ir notikusi apspriešanās ar Radiofrekvenču spektra komitejas locekļiem, un viņi 2021. gada 9. un 10. marta sanāksmēs norādīja, ka neiebilst pret minēto pārejas periodu,
                  
               IR PIEŅĒMUSI ŠO LĒMUMU.
         
            1. pants
            Ar šo Nīderlandei saskaņā ar Lēmumu 2008/477/EK piešķir pārejas periodu, ievērojot minētajā lēmumā paredzētos nosacījumus.
         
         
            2. pants
            Ar šo Nīderlandei atļauj vēlākais līdz 2030. gada 11. maijam2 565–2 570 MHz un 2 685–2 690 MHz apakšjoslās frekvenčdales dupleksa (FDD) vietā īstenot laikdales dupleksu (TDD).
         
         
            3. pants
            Nīderlande turpina nodrošināt, ka TDD īstenošana saskaņā ar 2. pantu nepamatoti nekavē Lēmuma 2008/477/EK īstenošanu, nerada nepamatotas atšķirības konkurences vai regulatīvajā situācijā starp dalībvalstīm un neietekmē tādas zemes sistēmas, kas spēj nodrošināt elektronisko sakaru pakalpojumus, kuras jau darbojas vai tiks izvērstas 2 500–2 690 MHz frekvenču joslā saskaņā ar tehniskajiem parametriem, kas citās dalībvalstīs jau harmonizēti ar Lēmumu 2008/477/EK.
         
         
            4. pants
            Šis lēmums ir adresēts Nīderlandes Karalistei.
         
         
            Briselē, 2021. gada 23. jūnijā
            
               
                  Komisijas vārdā –
               
               
                  Komisijas loceklis
               
               Thierry BRETON
            
         
         
            (1)  OV L 108, 24.4.2002., 1. lpp.
         
         
            (2)  OV L 163, 24.6.2008., 37. lpp.
         
         
            (3)  Komisijas Īstenošanas lēmums (ES) 2020/636 (2020. gada 8. maijs), ar ko Lēmumu 2008/477/EK groza, lai atjauninātu attiecīgos tehniskos nosacījumus, kas piemērojami 2 500–2 690 MHz frekvenču joslai (OV L 149, 12.5.2020., 3. lpp.)